ብሔራዊ መግባባት ለመፍጠር በሁሉም ክልሎች ሕዝባዊ ውይይቶች ሊካሄዱ ነው
በአገሪቱ ላለፉት ሦስት ዓመታት ያህል የተከሰተውን ችግር ለመቅረፍና ብሔራዊ መግባባት ለመፍጠር፣ በሁሉም ክልሎች ሕዝባዊ ውይይቶች ሊካሄዱ እንደሆነ ታወቀ፡፡የኢሕአዴግ ምክር ቤት ስብሰባ ከተጠናቀቀ በኋላ በመላ አገሪቱ ብሔራዊ መግባባት ለመፍጠርና በየአካባቢው የሚፈጠሩ ችግሮችን ለማስወገድ፣ በሁሉም ክልሎች ሕዝባዊ ውይይቶች እንዲካሄዱ ውሳኔ መተላለፉን አንድ የኢሕአዴግ የምክር ቤት አባል ለሪፖርተር ተናግረዋል፡፡ ሕዝባዊ ውይይቶቹ የሚካሄዱት በክልሎች ተጨባጭ ሁኔታ ላይ ተመሥርተው እንደሆነም ለማወቅ ተችሏል፡፡ሕዝባዊ ውይይቱ በሁሉም ክልሎችና የከተማ አስተዳደሮች እስከ ቀበሌ ድረስ መካሄድ እንዳለበት አቅጣጫ መቀመጡን ጠቁመዋል፡፡ በአስቸኳይ ጊዜ አዋጁ አማካይነት ይነሱ የነበሩ ተቃውሞዎችና ጥያቄዎች ረገብ ማለታቸውን ምክር ቤቱ እንደገመገመ፣ ይህ በራሱ ዘላቂ መፍትሔ እንዳልሆነ በማመን ሕዝባዊ ውይይት ለማድረግ ስምምነት ላይ መድረሱን ጠቁመዋል፡፡  ሕዝባዊ ውይይቱም ከሚቀጥለው ሳምንት ጀምሮ መካሄድ እንደሚጀምር ለማወቅ ተችሏል፡፡ ዓብይ አህመድ (ዶ/ር) ሰኞ መጋቢት 24 ቀን 2010 ዓ.ም. በሕዝብ ተወካዮች ምክር ቤት ጠቅላይ ሚኒስትር ሆነው እንደሚሰየሙ፣ የእሳቸው ወደዚህ ኃላፊነት መምጣት ይህን መሰሉን ሕዝባዊ ውይይት የበለጠ ሊያጠናክረው እንደሚችል ተገምቷል፡፡ ከኢሕአዴግ ምክር ቤት 108 ድምፅ በማግኘት የግንባሩ ሊቀመንበር ሆነው የተመረጡት ዶ/ር ዓብይ፣ በቀጣይ ብዙ የሚጠብቋቸው ሥራዎች እንዳሉ ብዙዎች ይስማማሉ፡፡ በተለይም በተለያዩ አካባቢዎች ያጋጠሙ ግጭቶችንና ተቃውሞዎችን ከማርገብና አገሪቱን ሰላምና መረጋጋት የሰፈነባት ከማድረግ አኳያ፣ ከባድ የቤት ሥራ እንደሚጠብቃቸው እየተነገረ ነው፡፡ ብዙዎች በአገሪቱ ያጋጠመውን ቀውስ በዘላቂነት ለመፍታት፣ እንደዚህ ዓይነት ሕዝባዊ ውይይቶች እንዲካሄዱ አበክረው መሥራት እንዳለባቸው ሲናገሩ ተደምጧል፡፡  